— Для гэтых мэт набытыя два аўтамабілі са спецабсталяваннем, — паведаміла нам дырэктар магазіна “Еўраопт. Шаркаўшчына” Юлія Кашэль. — Па ўзгадненні са старшынёй Шаркаўшчынскага райвыканкама Дзмітрыем Міхайлавічам Ламака распрацаваны пяць маршрутаў, па якіх двойчы на тыдзень ажыццяўляюць выязны гандаль нашы аўтакрамы. Галоўнае, што мы задавальняем патрэбы пакупнікоў у набыцці харчовых і шэрагу прамысловых тавараў. На вітрынах акуратна раскладзена прадукцыя для продажу, каля кожнага тавара маецца цэннік. Асартыментны пералік дасягае пяцісот адзінак у кожнай аўтакраме. На аўтамабілях працуюць па двое чалавек — вадзіцель і прадавец. Дарэчы, з увядзеннем у эксплуатацыю аўтакрам у нас з’явіліся два новыя працоўныя месцы. Цяпер прадаўцамі ў нас працуюць людзі, якія раней знаходзіліся на ўліку ва ўпраўленні па працы, занятасці і сацыяльнай абароне райвыканкама і былі беспрацоўнымі. Працуем мы на перспектыву. Таму, калі такое новаўвядзенне будзе карыстацца попытам сярод сельскага насельніцтва, то будзем набываць дадатковыя аўтакрамы.